Document ID: 32008R0536

Title and Content:
ΚΑΝΟΝΙΣΜΌΣ (ΕΚ) αριθ. 536/2008 ΤΗΣ ΕΠΙΤΡΟΠΉΣ της 13ης Ιουνίου 2008 για την εφαρμογή του άρθρου 6 παράγραφος 3 και του άρθρου 7 του κανονισμού (ΕΚ) αριθ. 782/2003 του Ευρωπαϊκού Κοινοβουλίου και του Συμβουλίου για την απαγόρευση οργανοκασσιτερικών ενώσεων σε πλοία και για την τροποποίηση του εν λόγω κανονισμού Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 782/2003 του Ευρωπαϊκού Κοινοβουλίου και του Συμβουλίου, της 14ης Απριλίου 2003, για την απαγόρευση οργανοκασσιτερικών ενώσεων σε πλοία (1), και ιδίως το άρθρο 6 παράγραφος 3, το άρθρο 7 δεύτερη παράγραφος και το άρθρο 8, Εκτιμώντας τα ακόλουθα: (1) Σύμφωνα με τον κανονισμό (ΕΚ) αριθ. 782/2003, η Επιτροπή πρέπει να θεσπίσει διάφορα μέτρα προκειμένου να αρχίσει να ισχύει ο εν λόγω κανονισμός εάν η διεθνής σύμβαση για τον έλεγχο των επιβλαβών προστατευτικών συστημάτων υφαλοχρωματισμού σε πλοία (εφεξής «σύμβαση AFS»), που εγκρίθηκε στις 5 Οκτωβρίου 2001, δεν έχει τεθεί σε ισχύ έως την 1η Ιανουαρίου 2007. (2) Η σύμβαση AFS δεν έχει ακόμα τεθεί σε ισχύ. (3) Είναι επομένως αναγκαίο να θεσπιστούν μέτρα προκειμένου να είναι σε θέση τα πλοία που φέρουν τη σημαία τρίτου κράτους να αποδεικνύουν τη συμμόρφωσή τους με το άρθρο 5 του κανονισμού (ΕΚ) αριθ. 782/2003, και να είναι δυνατός ο έλεγχος από το κράτος του λιμένα. (4) Το άρθρο 8 του κανονισμού (ΕΚ) αριθ. 782/2003 ορίζει ότι ο κανονισμός μπορεί να τροποποιηθεί προκειμένου να ληφθούν υπόψη οι εξελίξεις σε διεθνές επίπεδο και ιδίως στο Διεθνή Ναυτιλιακό Οργανισμό (εφεξής «IMO»), ή να βελτιωθεί η αποτελεσματικότητα του κανονισμού λαμβάνοντας υπόψη την εμπειρία. (5) Η επιτροπή προστασίας του θαλάσσιου περιβάλλοντος του ΙΜΟ (εφεξής «MEPC»), σύμφωνα με τον κανονισμό 1 παράγραφος 4 στοιχείο α) του παραρτήματος 4 της σύμβασης AFS, εξέδωσε κατευθυντήριες γραμμές για την επιθεώρηση και την πιστοποίηση των προστατευτικών συστημάτων υφαλοχρωματισμού επί των πλοίων με το ψήφισμα MEPC.102(48) στις 11 Οκτωβρίου 2002. (6) Η MEPC, σύμφωνα με το άρθρο 11 παράγραφος 2 της σύμβασης AFS, εξέδωσε κατευθυντήριες γραμμές για τον έλεγχο των προστατευτικών συστημάτων υφαλοχρωματισμού επί των πλοίων με το ψήφισμα MEPC.105(49) στις 18 Ιουλίου 2003. (7) Η MEPC, σύμφωνα με το άρθρο 11 παράγραφος 1 της σύμβασης AFS, εξέδωσε κατευθυντήριες γραμμές για τη συνοπτική δειγματοληψία των προστατευτικών συστημάτων υφαλοχρωματισμού επί των πλοίων με το ψήφισμα MEPC.104(49) στις 18 Ιουλίου 2003. (8) Έως την έναρξη ισχύος της σύμβασης AFS, ενδείκνυται να εφαρμόζονται οι διατάξεις της στα πλοία που φέρουν τη σημαία ενός κράτους που είναι συμβαλλόμενο μέρος στην εν λόγω σύμβαση. Ομοίως, τα πλοία που φέρουν τη σημαία ενός κράτους που δεν είναι συμβαλλόμενο μέρος στη σύμβαση AFS δεν θα πρέπει να αντιμετωπίζουν πιο ευνοϊκή μεταχείριση εντός της κοινότητας. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ασφάλειας στη ναυτιλία και πρόληψης της ρύπανσης από τα πλοία, η οποία συστάθηκε βάσει του κανονισμού (ΕΚ) αριθ. 2099/2002 του Ευρωπαϊκού Κοινοβουλίου και του Συμβουλίου (2), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στόχος του παρόντος κανονισμού είναι: - να θεσπιστούν μέτρα προκειμένου να είναι σε θέση τα πλοία που φέρουν τη σημαία τρίτου κράτους και τα οποία εισέρχονται σε λιμένα ή παράκτιο τερματικό σταθμό κράτους μέλους να αποδεικνύουν τη συμμόρφωσή τους με το άρθρο 5 του κανονισμού (ΕΚ) αριθ. 782/2003, - να καθιερωθούν διαδικασίες για τον έλεγχο από το κράτος του λιμένα εντός της Κοινότητας, και - να τροποποιηθούν οι αναφορές στη δήλωση συμμόρφωσης AFS που περιλαμβάνονται στον κανονισμό (ΕΚ) αριθ. 782/2003 και στο παράρτημα Ι του εν λόγω κανονισμού. Άρθρο 2 1. Τα πλοία που αναφέρονται στο άρθρο 3 παράγραφος 1 στοιχείο γ) του κανονισμού (ΕΚ) αριθ. 782/2003 αποδεικνύουν τη συμμόρφωσή τους με το άρθρο 5 του εν λόγω κανονισμού σύμφωνα με τις παραγράφους 2, 3 και 4 του εν λόγω άρθρου. 2. Κατά τη διάρκεια της μεταβατικής περιόδου, τα πλοία που φέρουν τη σημαία ενός κράτους που είναι συμβαλλόμενο μέρος στη διεθνή σύμβαση για τον έλεγχο των επιβλαβών προστατευτικών συστημάτων υφαλοχρωματισμού σε πλοία (εφεξής «σύμβαση AFS») αποδεικνύουν τη συμμόρφωσή τους με το άρθρο 5 του κανονισμού (ΕΚ) αριθ. 782/2003 με δήλωση συμμόρφωσης σύμφωνα με την παράγραφο 5.4.1 των κατευθυντηρίων γραμμών για την επιθεώρηση και την πιστοποίηση των προστατευτικών συστημάτων υφαλοχρωματισμού επί των πλοίων που προσαρτώνται στο ψήφισμα MEPC.102(48) της επιτροπής προστασίας του θαλάσσιου περιβάλλοντος του Διεθνούς Ναυτιλιακού Οργανισμού (εφεξής «MEPC»). 3. Από την έναρξη ισχύος της σύμβασης AFS, τα πλοία που φέρουν τη σημαία ενός κράτους που είναι συμβαλλόμενο μέρος στη σύμβαση AFS αποδεικνύουν τη συμμόρφωσή τους με το άρθρο 5 του κανονισμού (ΕΚ) αριθ. 782/2003 με ένα διεθνές πιστοποιητικό προστατευτικού συστήματος υφαλοχρωματισμού σύμφωνα με το παράρτημα 4 της σύμβασης AFS. 4. Τα πλοία που φέρουν τη σημαία ενός κράτους που δεν είναι συμβαλλόμενο μέρος στη σύμβαση AFS, αποδεικνύουν τη συμμόρφωσή τους με το άρθρο 5 του κανονισμού (ΕΚ) αριθ. 782/2003 με μια δήλωση συμμόρφωσης που χορηγείται από τη διοίκηση του κράτους σημαίας εφαρμόζοντας τις διατάξεις του άρθρου 10 της σύμβασης AFS, σε συνδυασμό με το παράρτημα 4 της σύμβασης και τις κατευθυντήριες γραμμές για την επιθεώρηση και την πιστοποίηση των προστατευτικών συστημάτων υφαλοχρωματισμού επί των πλοίων που προσαρτώνται στο ψήφισμα MEPC.102(48) της MEPC. Για τους σκοπούς της παρούσας παραγράφου, οι αναφορές στο διεθνές πιστοποιητικό προστατευτικού συστήματος υφαλοχρωματισμού που γίνονται στο εν λόγω άρθρο, το παράρτημα και τις κατευθυντήριες γραμμές, νοούνται ως αναφορές στη δήλωση συμμόρφωσης. Άρθρο 3 1. Κατά τη διάρκεια της μεταβατικής περιόδου, τα κράτη μέλη εφαρμόζουν διατάξεις ελέγχου ισοδύναμες με αυτές που ορίζονται στην οδηγία 95/21/ΕΚ του Συμβουλίου (3) στα πλοία που εμπίπτουν στο πεδίο εφαρμογής του κανονισμού (ΕΚ) αριθ. 782/2003, σύμφωνα με τις παραγράφους 2 και 3 του παρόντος άρθρου. 2. Όσον αφορά τους ελέγχους και την ανίχνευση των παραβιάσεων, και με την επιφύλαξη του άρθρου 2 του παρόντος κανονισμού, τα κράτη μέλη εφαρμόζουν τις διατάξεις του άρθρου 11 της σύμβασης AFS και καθοδηγούνται από τις κατευθυντήριες γραμμές για τον έλεγχο των προστατευτικών συστημάτων υφαλοχρωματισμού επί των πλοίων που προσαρτώνται στο ψήφισμα MEPC.105(49) της MEPC. 3. Η παράγραφος 1 εφαρμόζεται στα πλοία που αναφέρονται στο άρθρο 3 παράγραφος 1 στοιχείο γ) του κανονισμού (ΕΚ) αριθ. 782/2003 από την 1η Ιανουαρίου 2008. Άρθρο 4 Κατά την εκπλήρωση των υποχεώσεών τους σύμφωνα με τα άρθρα 6 και 7 του κανονισμού (ΕΚ) αριθ. 782/2003, τα κράτη μέλη καθοδηγούνται από τις κατευθυντήριες γραμμές για τη συνοπτική δειγματοληψία των προστατευτικών συστημάτων υφαλοχρωματισμού επί των πλοίων που προσαρτώνται στο ψήφισμα MEPC.104(49) της MEPC. Άρθρο 5 Ο κανονισμός (ΕΚ) αριθ. 782/2003 τροποποιείται ως εξής: 1. Στο άρθρο 2, το σημείο 9 αντικαθίσταται από το ακόλουθο κείμενο: «9. “ευρωπαϊκή δήλωση συμμόρφωσης AFS” σημαίνει το έγγραφο που πιστοποιεί τη συμμόρφωση με το παράρτημα 1 της σύμβασης AFS και το οποίο εκδίδεται από αναγνωρισμένο οργανισμό για λογαριασμό της αρμόδιας αρχής ενός κράτους μέλους·». 2. Στο άρθρο 6 παράγραφος 2, το στοιχείο β) αντικαθίσταται από το ακόλουθο κείμενο: «β) έως την παρέλευση έτους μετά την ημερομηνία που αναφέρεται στο στοιχείο α), τα κράτη μέλη αναγνωρίζουν κάθε ευρωπαϊκή δήλωση συμμόρφωσης AFS·». 3. Στο παράρτημα Ι παράγραφος 1.4, η αναφορά στο ψήφισμα MEPC.101(48) αντικαθίσταται από αναφορά στο ψήφισμα MEPC.102(48). Άρθρο 6 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 13 Ιουνίου 2008.

Classification Labels:
103
100
99
1934
311
1164
249

Label Descriptions:
{"103": "Προστασία του περιβάλλοντος", "100": "Περιβαλλοντική πολιτική", "99": "ΠΕΡΙΒΑΛΛΟΝ", "1934": "Πολιτική για την υγεία", "311": "ΥΓΕΙΑ", "1164": "Χημική βιομηχανία", "249": "ΒΙΟΜΗΧΑΝΙΑ"}

EuroVoc IDs (Original): 2825
2479
3810
3641
1362
4522
1882
1707
3467

EuroVoc IDs (Expanded): 2825
2479
3810
3641
1362
4522
1882
1707
3467

Dataset Source: meu

Split: train